Orpo har vært valgt til Riksdagen fra Egentliga Finlands valgkrets siden 2007. Fra 2012 til 2014 ledet han Samlingspartiets riksdagsgruppe. Orpo var jord- og skogbruksminister i Alexander Stubbs regjering fra 2014 til 2015, deretter innenriksminister i Juha Sipiläs regjering. I 2016 utfordret han Alexander Stubb om ledervervet i Samlingspartiet og vant, hvorpå han overtok Stubbs post som finansminister og ble sitt partis fremste representant i Sipilä-regjeringen. Mens Stubb var frittalende i formen, ble Orpo ansett som en mer fintfølende samarbeidspolitiker. Orpo hadde også vunnet stor tillit for sin håndtering av den europeiske migrasjonskrisen som innenriksminister. Orpo satt som finansminister og statsministerens stedfortreder frem til Sipilä-regjeringen gikk av i juni 2019.